b"\n_START_ARTICLE_\nSant Crist\xc3\xb2fol dels Horts\n_START_SECTION_\nDescripci\xc3\xb3\n_START_PARAGRAPH_\nL'esgl\xc3\xa9sia de Sant Crist\xc3\xb2fol dels Horts \xc3\xa9s molt enrunada. Consta d'una sola nau cap\xc3\xa7ada a llevant per un absis de planta semicircular. Presenta elements constructius d'\xc3\xa8poques diferents. La meitat occidental que sembla la m\xc3\xa9s antiga \xc3\xa9s la m\xc3\xa9s malmesa i ha patit diferents intervencions. La resta de la nau conserva la volta, mentre que l'absis t\xc3\xa9 la coberta enrunada i tamb\xc3\xa9 part dels murs. Els murs laterals estan refor\xc3\xa7ats per uns contraforts en tal\xc3\xbas. Les difer\xc3\xa8ncies en l'aparell constructiu posen de manifest els diferents per\xc3\xadodes en qu\xc3\xa8 es van construir els murs. Al sector de ponent de la nau presenta un aparell de carreus petits de pedra calc\xc3\xa0ria de travert\xc3\xad que correspon a una reconstrucci\xc3\xb3 tardana. Del mur lateral de migdia se n'ha conservat poca al\xc3\xa7ada. El mur de tramuntana s'ha conservat b\xc3\xa9 i \xc3\xa9s cobert per una volta lleugerament apuntada. L'aparell \xc3\xa9s de petits carreus i lloses trencades de calc\xc3\xa0ria i podria correspondre al segle XI. La resta de l'esgl\xc3\xa9sia, el tram de llevant de la nau i l'absis, fou constru\xc3\xafda amb grans carreus ben escairats disposats en filades uniformes, a trencajunt. Aquesta factura de l'aparell \xc3\xa9s pr\xc3\xb2pia del rom\xc3\xa0nic tard\xc3\xa0, segles XII o XIII. L'absis s'obria a la nau per un simple plec apuntat i tenia una volta ametllada, que no s'ha conservat. Al mur de migdia hi ha una finestra d'arc de mig punt de doble biaix. Al fons de l'absis n'hi havia dos que han desaparegut.\n_START_SECTION_\nHist\xc3\xb2ria\n_START_PARAGRAPH_\nSant Crist\xc3\xb2fol dels Horts \xc3\xa9s l'esgl\xc3\xa9sia d'un poble de masies dispers, actualment abandonat, situat a l'extrem septentrional del municipi d'Albany\xc3\xa0. El lloc dels Horts \xc3\xa9s esmentat en el precepte reial, favorable a Santa Maria d'Arles, de l'any 878, en relaci\xc3\xb3 amb unes terres que havien de pert\xc3\xa0nyer a Sant Pere d'Albany\xc3\xa0. La parr\xc3\xb2quia no apareix esmentada fins a l'any 954. De la parr\xc3\xb2quia de Sant Crist\xc3\xb2fol dels Horts depenien, en \xc3\xa8poca postmedieval, les esgl\xc3\xa9sies de Fontfreda, Carbonils, els Vilars, Oliveda i el Santuari de Santa Maria del Fau."